૧. યકૃતના કોષો લોહીના કેટલાક પદાર્થોમાંથી પિત્તરસ બનાવે છે, જે ખોરાકના પાચનકાર્યમાં ઉપયોગી થાય છે. પિત્તરસ બનાવવામાં નાશ પામેલા લાલ કણોનો ઘણો ઉપયોગ થાય છે. પિત્તરસ બનાવવાનું કાર્ય સતત ચાલ્યા કરે છે. પાચનક્રિયા માટે જ્યારે જરૂર ન હોય ત્યારે પિત્તાશયમાં તેનો સંગ્રહ થાય છે. પિત્તરસમાં રહેલા ક્ષારો ચરબીયુકત પદાર્થોને પચાવવા અને શોષવામાં મદદરૂપ થાય છે. પિત્તરસ ખોરાકને કહોવાતો અટકાવે છે. આંતરડાના સ્નાયુઓને સંકોચાવાની પ્રેરણા આપે છે અને મળવૃત્તિ સાફ લાવે છે.